[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.9.2006

SEC(2006) 1117

A BIZOTTSÁG SZERVEZETI EGYSÉGEINEK MUNKADOKUMENTUMA

Kísérőokmány Javaslat AZ EURÓPAI PARLAMENT ÉS A TANÁCS IRÁNYELVE a 92/49/EGK tanácsi irányelvnek és a 2002/83/EK, a 2004/39/EK, A 2005/68/EK és a 2006/48/EK irányelvnek a pénzügyi szektorbeli részesedésszerzések és részesedésnövelések felügyeleti értékelésének eljárási szabályai és értékelési kritériumai tekintetében történő módosításáról A hatásvizsgálat összefoglalása {COM(2006) 507 végleges}{SEC(2006) 1118}

A hatásvizsgálat összefoglalása JAVASLAT A BANKI, A BIZTOSÍTÁSI ÉS AZ ÉRTÉKPAPÍRSZEKTORBAN A BEFOLYÁSOLÓ RÉSZESEDÉSEK MEGSZERZÉSÉNEK FELÜGYELETI ÉRTÉKELÉSÉRE VONATKOZÓ FELÜLVIZSGÁLATRA [1]

A hatásvizsgálat a banki, a biztosítási és az értékpapírszektorbeli befolyásoló részesedések felügyeleti engedélyezési folyamatára vonatkozó felülvizsgálat része volt. Több piaci szereplő és tagállam észrevételezte, hogy a jelenlegi szabályok nem tartalmaznak pontos kritériumokat és eljárásokat a felügyeleti szerveknek az ilyen részesedésszerzések értékelésére és engedélyezésére, ekképpen jelentős mozgásteret hagynak az illetékes hatóságoknak a javasolt részesedésszerzések elfogadására, ellenzésére vagy elutasítására. E hiányosságok miatt a különböző illetékes felügyeleti hatóságok eltérő gyakorlatot folytattak. A hatásvizsgálat megvizsgálta, miként lehetne ezt a helyzetet kezelni és javítani.

A hatásvizsgálat a határokon átnyúló konszolidációt befolyásoló jelenlegi trendek összefüggéseinek és hátterének megvilágítása közben bemutatja, hogy a felügyeleti engedélyezési eljárás a gyakorlatban miként vált a határokon átnyúló konszolidáció potenciális akadályává; a hatályos rendelkezésekkel való visszaélés megakadályozhatja a gazdaságilag egyébként indokolt egyesüléseket és felvásárlásokat.

Ha egy pénzügyi intézmény befolyásoló részesedés megszerzéséről dönt egy másik tagállamban székelő intézményben, akkor a javasolt részesedésszerzőnek értesítenie kell a kiszemelt intézmény felügyeleti szervét. A jelenlegi szabályozás nem tartalmaz a részesedésszerzés értékelésére szolgáló kritériumokat arra az esetre, amikor a kiszemelt intézmény felügyeleti hatósága a javasolt részesedésszerzőnek a szóban forgó kiszemelt intézmény „megbízható és körültekintő irányítására” vonatkozó „alkalmasságát” (a banki és a értékpapírszektorban használt kifejezés) vagy „minősítését” (biztosítási szektor) vizsgálja. Emiatt a kiszemelt intézmény felügyeleti hatósága túl sok mérlegelési lehetőséggel rendelkezik, ezáltal a piaci szereplők jogbiztonsága csökken.

A Bizottság célja, hogy az EU-n belüli piacokra belépni kívánó elérésére törekvő pénzügyi intézmények képesek legyenek stratégiájuk megvalósítására anélkül, hogy indokolatlan akadályokat kelljen leküzdeniük. A hatásvizsgálat részletesen leírja a hatályos szabályok okozta nehézségeket és felsorol több jogi és nem jogi eszközt e hiányosságok kezelésére.

Az a döntés született, hogy a kívánatos megoldás a hatályos irányelvek célirányos változtatások révén történő módosítása. A változtatások felügyeletére és értékelésére szolgáló szakasz mellett a hatásvizsgálatban megtalálhatók a módosító irányelvre irányuló bizottsági javaslattervezet fő elemei is.

[1] A hitelintézetek tevékenységének megkezdéséről és folytatásáról szóló 2006/48/EK irányelv 19. cikke, az életbiztosításról szóló, 2002. november 5-i 2002/83/EK irányelv és az 1992. június 18-i 92/49/EGK (harmadik nem életbiztosítási) irányelv 15. cikke, a viszontbiztosításról szóló, 2005. november 16-i 2005/68/EK irányelv 19–23. cikke és a pénzügyi eszközök piacairól szóló, 2004. április 21-i 2004/39/EK irányelv 10. cikke.